
RAPORT
asupra proiectului de Lege pentru modificarea şi completarea Legii nr.104/2008 privind prevenirea şi combaterea traficului ilicit de substanţe cuprinse în „lista interzisă”

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu  proiectul de Lege pentru modificarea şi completarea Legii nr.102/2008 privind prevenirea şi combaterea traficului ilicit de substanţe cuprinse în „lista interzisă”, trimis cu adresa nr. PL.x. 525 din 9 noiembrie 2010 şi înregistrată la Comisia juridică, de disciplină şi imunităţi  cu nr. 888 din 10 noiembrie 2010.

Senatul, în calitate de primă Cameră sesizată, a adoptat proiectul de lege, în şedinţa din 27 septembrie 2010.
Potrivit prevederilor art. 75 alin. (3) din Constituţia României, republicată, şi ale art.92 alin.(9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
Consiliul Legislativ a avizat favorabil proiectul de lege, cu observaţii şi propuneri, conform avizului nr.541 din 29 aprilie 2010.

Proiectul de lege are ca obiect de reglementare modificarea şi completarea Legii nr.104/2008 privind prevenirea şi combaterea traficului ilicit de substanţe cuprinse în „lista interzisă”, în scopul creării unui cadru mai riguros de aplicare a legii în acest domeniu.
Comisia pentru sănătate şi familie a avizat favorabil proiectul de Lege conform avizului nr.28/280/18 din 18 noiembrie 2010.
Comisia pentru învăţământ, ştiinţă, tineret şi sport a avizat favorabil, cu amendamente, proiectul de lege, conform avizului nr. 29/277 din 23 noiembrie 2010.
Comisia pentru administraţie publică, amenajarea teritoriului şi echilibru ecologic a avizat favorabil proiectul de lege, conform avizului nr. 26/1649 din data de 16 noiembrie 2010.

Comisia pentru apărare, ordine publică şi siguranţă naţională a avizat favorabil proiectul de lege, conform avizului nr. 32/307 din 16 noiembrie 2010.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat proiectul de lege, avizele comunicate şi avizul Consiliului Legislativ, în şedinţa din 23 noiembrie 2010.

La şedinţa Comisiei juridice, de disciplină şi imunităţi din 23 noiembrie 2010, au fost prezenţi 22 deputaţi din totalul de 28 membri ai acesteia. 

La dezbaterea proiectului de lege a participat, în calitate de invitat, doamna Graziela Vajiala - Preşedinta Agenţiei Naţionale Anti-Doping.
În urma dezbaterii, membrii Comisiei sesizate în fond au hotărât cu unanimitate de voturi, să propună Plenului Camerei Deputaţilor raportul de adoptare al proiectului de lege pentru modificarea şi completarea Legii nr.104/2008 privind prevenirea şi combaterea traficului ilicit de substanţe cuprinse în „lista interzisă”.
Proiectul de lege face parte din categoria legilor organice, potrivit prevederilor art. 73 din Constituţia României, republicată.

